text: DFDS' færge hurtigt tilbage 
  19 april 2010 kl. 16.04
  De strandede flypassagerers store efterspørgsel efter alternative  transportmuligheder ind og ud af Danmark, får nu DFDS Seaways til at trække deres Englandsbåd tidligere hjem fra værftsophold end planlagt.
  Klar i morgen
  Dana Sirena, der sejler mellem Esbjerg og Harwich, skulle først have været tilbage i drift sidst på ugen, men i stedet er skibet nu klar til at stævne ud fra Esbjerg allerede tirsdag klokken 18.45 med ankomst i Harwich klokken 12.00 lokal tid dagen efter.
  
  Strøm af forespørgsler 
  -Vi har vi modtaget en strøm af forespørgsler på billetter til Esbjerg-Harwich-overfarten. Indtil nu har vi desværre måttet skuffe vores kunder, da Englandsbåden Dana Sirena har været på værft for at få opdateret interiøret, men det laver vi om på nu. Vi har simpelthen besluttet at hjemkalde skibet tidligere end planlagt, så vi kan få nogle af de mange strandede passagerer hjem, udtaler Executive Vice President hos DFDS Seaways, Carsten Jensen.
   
  
  Næsten udsolgt
  DFDS Seaways arbejder på at få plads til så mange som muligt, da de allerede nu næsten er udsolgt ugen ud.
  